alexandrainst/scandi-wiki huggingface dataset:
Krokskar

Krokskar (Kraakskar) er en plass som ligger på sørsiden av Ersfjorden i Tromsø kommune, og på yttersiden av Kvaløya. Navnet kommer antageligvis av «Kråkskar», altså en blanding av fuglenavnet «Kråke» og «Fjellskar», i denne sammenhengen fjellskaret over til Kattfjorden, på andre siden av fjellet. Bukta er relativ åpen mot vær, men det finnes også en liten beskyttet sandstrand helt innerst i Krokskar.

Historie 
Gården var fra begynnelsen veldig stor og omfattet hele Ersfjordens sørside, fra Bremneset til Ersfjordgårdene. Fra 1620-årene kan man se at det har bodd folk her. Så har det bodd folk her fra og til. I 1900 bodde det to familier i Krokskar. Det er mange år siden noen bodde i bukta året rundt og i 2017 brukes plassen kun av hytteeier og turfolk.

Referanser 

Gårder i Troms og Finnmark
Bosetninger i Tromsø
Tidligere bosetninger i Troms og Finnmark
Skamtind

Skamtind er en gård som ligger ytterst i Ersfjorden i Tromsø kommune, på yttersiden av Kvaløya. Gården ligger på neset og mellom neset og fjellet ligger en sandbukt. Plassen har sitt navn av fjellet Skamtinden som ligger bak gården. Navnet kommer av det gamle norske ordet «skamr». Ordet betyr at tinden er lavere enn de fjellene som ligger ved siden.

Historie 
Gården nevnes allerede 1614 og det er trolig at det var på 1600-tallet det først bosatte seg folk der. Eiendommen strakte seg langt inn over fjorden i den tiden, men ble seinere delt opp. Det bodde folk på Skamtind fra og til, men fra 1820 vet man at det bodde folk på gården igjen. Rundt 1875 bodde det 3 familier og 16 personer der. I 1900 bodde det 6 personer på Skamtind. Fra denne tid og i over 100 år var gården eid av en familie. Så ble den solgt og i 2017 brukes gården og bukta av hytteeier og turfolk.

Referanser 

Gårder i Troms og Finnmark
Bosetninger i Tromsø
Tidligere bosetninger i Troms og Finnmark
Bremneset

Bremneset er en odde som ligger lengst ut Ersfjorden, på sørsiden av fjorden, i Tromsø kommune og på yttersiden av Kvaløya.

Historie 
Bremneset er selve odden lengst ut i fjorden mens plassen hvor det i gamle dager bodde folk, heter Maritheimen. Maritheimen har trolig fått sitt navn etter en kvinne som tidligere bodde på plassen. Fra 1814 vet man at plassen har vært bebodd. I 1875 bodde det syv personer på Maritheimen. Plassen ble fraflyttet allerede tidlig på 1900-tallet.

Laks 
Bremneset var en av de plassen hvor man drev med laksefiske. Da for de ut dit allerede i begynnelsen av mai og ble der hele sommeren. De var som regel to mann siden det var mye arbeid med blant annet ishus til fisken. I gamle dager måte de ro inn med fisken, men når lokalbåten begynte å gå kunne de levere laksen til den, når den passerte Bremneset.

Referanser 

Tromsøs geografi
Tidligere bosetninger i Troms og Finnmark
Bosetninger i Tromsø
Svein Ulset

Svein Ulset (født 15. juli 1952 i Volda, død 30. november 2015) var en norsk professor ved Norges Handelshøyskole. Han forsket blant annet på økonomi innenfor telekommunikasjon og FoU.

Svein Ulset ble født i Volda og vokste opp i Hjørungavåg. Ulset gikk på Volda Gymnas og siden Norges Handelshøyskole, der han ble siviløkonom, og Universitetet i Bergen, der han tok graden cand.polit. Han hadde forskningsopphold ved Haas School of Business ved University of California, Berkeley.

Verk
 Ulset, S. (1996). R&D outsourcing and contractual governance: An empirical study of commercial R&D projects. Journal of Economic Behavior & Organization, 30(1), 63-82.
 Ulset, S. (2002). Mobile virtual network operators: a strategic transaction cost analysis of preliminary experiences. Telecommunications Policy, 26(9), 537-549.
 Ulset, S. (2008). The rise and fall of global network alliances. Industrial and Corporate Change, 17(2), 267-300.

Referanser 

Norske professorer i økonomi
Professorer ved Norges Handelshøyskole
Victor Deguise

Victor Joseph Dieudonné Deguise (født 22. desember 1855 i Liège, død 18. mars 1925 i Ixelles) var en belgisk generalløytnant, som hadde ansvaret for forsvaret av Antwerpen under første verdenskrig.

Deguise gikk inn i den belgiske hær i 1874 som løytnant i ingeniørtroppene. I 1888 ble han utpekt til professor i festningsbygg ved det kongelige belgiske militærakademi. Mellom 1909 og 1911 var han sjef for ingeniørtroppene i Brussel. Mellom 1911 og 1914 var han direktør for 3. direktør for 3. militærdistrikt i Belgia med ansvar for befestninger.

Referanser 

Personer fra provinsen Liège
Belgiere
Personer fra første verdenskrig
Generaler
Arméoffiserer
Frangipane

Frangipane er et fyll laget av eller smaksatt med mandler. Frangipani () er avledet fra frangere il pane (italiensk for "som bryter brødet"). Dette fyllet kan brukes på en rekke måter inkludert i kaker og bakvarer som bakewell-terte, conversation-terte, jésuite og pithivier. En fransk stavemåte i en kokebok fra 1674 er franchipane, mens den tidligste moderne stavemåten er fra en bakeordbok fra 1732. Frangipane ble opprinnelig betegnet som en vaniljesaus-terte med mandler eller pistasjenøtter, men ble etterhvert brukt som betegnelse for et fyll som kan brukes i en rekke bakevarer. Frangipane er en av Frankrikes mange tradisjonelle retter forbundet med julefeiring. Den er også gjerne spist til frokost.

I dag er frangipane vanligvis laget av smør, sukker, egg og kvernede mandler.

Etymologi 
Frangipane/frangipani er avledet fra frangere il pane som den adelige Frangipani-familien fra Roma fikk sitt navn etter i det 11. århundret. En viss Frangipane var parfymier til Ludvig XIII av Frankrike, derav det alminnelige navnet på de blomstrende tropiske trærne med det vitenskapelige navnet Plumeria. Andre tror det er avledet fra St. Francis; pane er italiensk for brød og Frangi ville ha vært cognomenet til St. Francis.

Referanser 

Matingredienser
Gro Schibsted Sandvik

Gro Schibsted Sandvik er en norsk fløytist. Hun er professor emerita ved Griegakademiet, Universitetet i Bergen. Hun var solofløytist i Bergen filharmoniske orkester 1967-2005 og er medlem av Bergen Woodwind Quintet.

Hun ble i 2012 tildelt kongens fortjenstmedalje.

Diskografi
1986: Double Delight (Bergen Digital Studio)
1994: Diptych (Simax Classics)
2010: L'Espace Entre Nous, komponert av Noel Zahler

Referanser

Eksterne lenker 
 

Norske musikkprofessorer
Professorer ved Universitetet i Bergen
Norske fløytister
Kongens fortjenstmedalje
MercedesCup 2017

MercedesCup 2017 var en tennisturnering, og del av ATP-touren 2017 som fant sted i Stuttgart i Tyskland fra 12. til 19. juni 2017. 

Det ble konkurrert i singel og dobbel for menn på gress.

Vinnere

Singel 
  Lucas Pouille slo  Feliciano López,  4–6, 7–6(7–5), 6–4

Dobbel 
  Jamie Murray /  Bruno Soares slo  Oliver Marach /  Mate Pavić, 6–7(4–7), 7–5, [10–5]

Eksterne lenker 
 

ATP-touren 2017
Stuttgart Open
Rosmalen Grass Court Championships 2017

Ricoh Open 2017 var en tennisturnering, og del av WTA-touren 2017 som fant sted i Rosmalen i Nederland fra 12. til 18. juni 2017. Den var også en del av ATP-touren.

Det ble konkurrert i singel og dobbel for menn og kvinner på gress.

Vinnere

Singel menn 
  Gilles Müller slo  Ivo Karlović, 7–6(7–5), 7–6(7–4)

Singel kvinner
  Anett Kontaveit slo  Natalia Vikhlyantseva, 6–2, 6–3

Dobbel menn
  Łukasz Kubot /  Marcelo Melo slo  Raven Klaasen /  Rajeev Ram, 6–3, 6–4

Dobbel kvinner
  Dominika Cibulková /  Kirsten Flipkens slo  Kiki Bertens /  Demi Schuurs, 4–6, 6–4, [10–6]

Eksterne lenker 
 

ATP-touren 2017
WTA-touren 2017
Rosmalen Grass Court Championships
Nicholas Mickelson

Look Sa Nicholas Kengkhetkid Mickelson (født 24. juli 1999) er en norsk fotballspiller som for spiller for den danske klubben Odense Boldklub.

Han debuterte på hjemmebane for  mot Molde 2 den 23. mai 2015. 

En langvarig skade ødela mye av oppholdet i Godset. 31. august 2021 ble han solgt til den danske klubben Odense Boldklub.

Landslaget 
Han ble tatt ut i Norges tropp til U19-EM 2018 i  Finland.

Han ble tatt ut i Norges tropp til U20-VM 2019 i Polen. 6. mai 2019 ble han skadet og måtte trekke seg fra troppen. Han ble erstattet av Tomas Olai Totland.

Referanser

Eksterne lenker 
 

Norske fotballspillere
Norske fotballspillere i Danmark
Fotballspillere for Ottestad IL
Fotballspillere for HamKam
Fotballspillere for Strømsgodset TF
Fotballspillere for Odense BK
Personer fra Hamar kommune
Fødsler i 1999
Notosphaeridion

Se Systematisk inndeling

Notosphaeridion er en slekt av biller som tilhører den artsrike underfamilien Cerambycinae i familien trebukker (Cerambycidae).

Utseende 
Middelsstore, lange og slanke, blanke, mørkt brunlige trebukker. Antennene er noe lengre enn kroppen og ganske tynne. Pronotum er sylindrisk til tønneformet og betydelig lengre enn bredt. Dekkvingene er parallellsidige, oftest med et lyst skråbånd. Beina er nokså lange, lårene slanke.

Utbredelse 
Slekten er utbredt i Sør-Amerika.

Systematisk inndeling 

 Ordenen biller, Coleoptera Linnaeus, 1758
 Underordenen Polyphaga Emery, 1886
 Gruppen (infraorden) Cucujiformia Lameere, 1938
 Overfamilien Chrysomeloidea Latreille, 1802 (=Phytophaga)
 Familien trebukker, Cerambycidae Latreille, 1802
 Underfamilien tømmerbukker, Cerambycinae Latreille, 1802  
 Stammen Hexoplonini Martins, 2006
 Slekten Notosphaeridion Martins, 1960
 Notosphaeridion brevithorax (Martins, 1960)
 Notosphaeridion scabrosum (Gounelle, 1909)
 Notosphaeridion umbrinum Martins, 1971
 Notosphaeridion vestitum Martins, 1960

Kilder 
 Liste over slektene
 Katalog med utbredelsesdata

Eksterne lenker 
 Bildegalleri
 
 

Cerambycinae
Sør-Amerikas insekter
Biller formelt beskrevet i 1960
NOU 2017:13, Sentralbanklovutvalget

NOU 2017: 13  er en norsk offentlig utredning (NOU) fra et utvalgt som ble oppnevnt ved kongelig resolusjon 10. april 2015 med mandat om å «vurdere sentralbankloven og styringen i Norges Bank». Mandatet ble utvidet 15. juni 2016 til «også å omfatte en vurdering av alternative styrings- og selskapsmodeller for Statens pensjonsfond utland». Utvalget avgav sin innstilling til Finansdepartementet 23. juni 2017.  Det ble ledet av Svein Gjedrem og ble referert til som «Gjedrem-utvalget» eller «Sentralbanklov-utvalget».

Medlemmer  
Svein Gjedrem (leder), Mette Helene Bjørndal, Jan Bjørland, Kari Olrud Moen, Kristin Normann, Marius Ryel, Arne Skauge og Anders Vredin.

Referanser

Eksterne lenker  

Norges offentlige utredninger
Nordic 10000m Challenge 2017

Nordic 10000m Challenge 2017 var den 21. utgaven av Nordic 10000m Challenge. Det ble arrangert i København i Danmark 20. mai 2017. 

Stevnet fungerte også som dansk mesterskap på 10.000 meter.

Resultater, menn

Løpet ble vunnet av Félicien Muhitira fra Rwanda, men han stilte ikke i Nordic 10000m Challenge.

Resultater, kvinner

Løpet ble vunnet av Clementine Mukandanga fra Rwanda, men hun stilte ikke i Nordic 10000m Challenge.

Referanser

Eksterne lenker
 Dansk Atletik Forbund - Abdi og Simone snupper det nordiske mesterskab 

Nordic 10000m Challenge
Friidrett i 2017
Friidrett i Danmark
Sportsarrangementer i Danmark
Sport i Danmark i 2017
Sport i København
Iphra

Se Systematisk inndeling

Iphra er en slekt av biller som tilhører den artsrike underfamilien Cerambycinae i familien trebukker (Cerambycidae).

Utseende 
Nokså små, spinkle, blanke trebukker. Antennene er tynne og litt kortere enn kroppen. Pronotum er lengre enn bredt, tønnerformet, betydelig innsnevret ved roten slik at det blir en tydelig "stilk" mellom pronotum og dekkvingene, og billen blir litt maurlignende. Dekkvingene er jevnbrede, gjerne brune til svarte med lyse tegninger. Beina er nokså lange.

Utbredelse 
Slekten er utbredt fra Malaysia i vest til Queensland i øst.

Systematisk inndeling 

 Ordenen biller, Coleoptera Linnaeus, 1758
 Underordenen Polyphaga Emery, 1886
 Gruppen (infraorden) Cucujiformia Lameere, 1938
 Overfamilien Chrysomeloidea Latreille, 1802 (=Phytophaga)
 Familien trebukker, Cerambycidae Latreille, 1802
 Underfamilien tømmerbukker, Cerambycinae Latreille, 1802  
 Stammen Obriini Mulsant, 1839
 Slekten Iphra Pascoe, 1869
 Iphra epipediforma Hayashi, 1977
 Iphra euderceoides Gressitt, 1951
 Iphra splendida Holzschuh, 1992
 Iphra tillomorphoides Pascoe, 1869
 Iphra timorensis Gilmour, 1961
 Iphra triangulifera (Aurivillius, 1917)

Kilder 
 Liste over slektene
 Katalog med utbredelsesdata, Gamle verden 
 Cerambycidae.org - Obriini

Eksterne lenker 
 Bildegalleri, Gamle verden
 
 

Cerambycinae
Biller formelt beskrevet i 1869
Syretre

Syretre (Oxydendrum arboreum) er et løvfellende tre eller stor busk som er utbredt i sørøstlige USA. Den er den eneste arten i slekta Oxydendrum i lyngfamilien.

Den blir som regel opptil 25 m høy, men i vestskråningen til Great Smoky Mountains kan den bli 35 m. Barken er grå og har brede ribber på eldre trær. Sevjen smaker surt. Bladene sitter spredt og er ellipseformet avlange, 5,5–23,5 cm lange og 2–8 cm brede. De er fint sagtannede, glinsende mørkegrønne på oversiden og glatte og grågrønne på undersiden. Om høsten blir bladene skarlagensrøde til mørkerøde mens blomstene ennå sitter på.

Blomstene er samlet i endestilte blomsterstander. Blomsterstilkene er opptil 25 cm lange og har seks eller flere, 10–15 cm lange greiner med hvite blomster. Blomstringen skjer fra slutten av juni til august. Frukten er en kapsel som er 3,5–8,5 mm lang og 2–4 mm bred.

Syretre vokser som undervegetasjon i eike- og furuskoger på sur, godt drenert jord. Andre trær som vokser her er ambratre, tulipantre, rødlønn, sukkerlønn, skihickory, bitterhickory, svinehickory, kvithickory, kvitask, amerikabøk, canadahemlokk, blomsterkornell, sassafras, amerikaagnbøk, virginiahumlebøk og amerikajudastre.

Arten er hovedsakelig utbredt i Appalachene og i åsene som omgir fjellkjeden opp til 1600 moh. Den finnes nordover til sørvestlige Pennsylvania, sørlige Ohio og sørlige Indiana, sørover til sørøstlige Louisiana og kystområdene i Mississippi, Alabama og nordvestlige Florida, vestover til vestlige Kentucky, Tennessee og Mississippi-deltaet og østover til atlanterhavskysten fra sørlige Virginia til sentrale Nord-Carolina og kanten til kystsletta i Sør-Carolina og Georgia.

Den plantes av og til som prydtre på grunn av den seine blomstringen og de praktfulle høstfargene. Blomstene besøkes av honningbier som produserer en ettertraktet honningtype.

Galleri

Kilder

Eksterne lenker 
 

Lyngfamilien
John Savio-prisen

John Savio-prisen, tidligere John Savio-stipend, er en norsk kunstnerpris som utdeles annethvert år til en kunstner med samisk bakgrunn og identitet, som har gjort seg særlig bemerket i kunstfeltet i Norge, enten ved prosjekter som utmerker seg i nyere tid eller ved sitt samlete kunstnerskap. Prisen kan også tildeles en person som har gjort en spesielt bemerkelsesverdig innsats til fremme av kunst med rot i samisk kultur i Norge. Prisen utdeles av Bildende Kunstneres Hjelpefond i samarbeid med Samisk Kunstnerforbund og Nordnorsk Kunstmuseum. I 2015 ble det årlige John Savio-stipend avviklet og erstattet med John Savio-prisen som deles ut annethvert år, pålydende 150 000 kr. Prisvinneren bestemmes av en jury bestående av tre personer, to oppnevnt av Samisk Kunstnerforbund og en fra Nordnorsk Kunstmuseum.

Prisen er oppkalt etter den samiske kunstneren John Savio. John Savio fikk stille ut separat for første gang i 1937 i Paris, og fikk positiv omtale i tidsskriftet L'Illustration. Han har etter sin død blitt anerkjent som en av de største samiske kunstnerne, og er den første samiske kunstneren som har stilt ut separat på Nasjonalgalleriet.

Prismottakere John Savio-prisen 
 2015 – Geir Tore Holm
 2017 – Britta Marakatt-Labba
 2019 – Aage Gaup
2021 – Hans Ragnar Mathisen

Stipendmottagere John Savio-stipend 1985–2014 
 1985 – Synnøve Persen
 1986 – Hans Ragnar Mathisen
 1987 – Synnøve Persen
 1988 – Ingunn Utsi
 1989 – Anne Lise Josefsen
 1990 – Anne Lise Josefsen
 1991 – Ingen utdeling
 1992 – Trygve Lund Guttormsen
 1993 – Marit Zahl
 1994 – Inga Nordsletta Pedersen
 1995 – Bjørg Monsen
 1996 – Mathis Nango
 1997 – Asbjørn Forsøget
 1998 – Arnold Johansen
 1999 – Johanne Losoa Larsen
 2000 – Aino Hivand
 2001 – Geir Tore Holm
 2002 – Bente Geving
 2003 – Alf Salo
 2004 – Odd Sivertsen
 2005 – Josef Halse
 2006 – Hilde Skancke Pedersen
 2007 – Inga Nordsletta Pedersen
 2008 – Viggo Pedersen
 2009 – Ingunn Utsi
 2010 – Hanne Grete Einarsen
 2011 – Aage Gaup
 2012 – Britta Marakatt-Labba
 2013 – Lena Stenberg
 2014 – Inger Blix Kvammen

Se også 
 John Savio (1902–1938)
 Bildende Kunstneres Hjelpefond
 Nordnorsk Kunstmuseum
 Samisk Kunstnerforbund

Referanser 

Norske kulturpriser
Samisk kunst
Viksjøen (Sør-Varanger)

Viksjøen (nordsamisk: Guorgajávri) er en innsjø i Sør-Varanger kommune i Troms og Finnmark. Den ligger i Tårnelvas nedbørfelt og har et areal på . Sjøen er regulert som magasin for Valvatn og Kobbholm kraftverk.

Referanser 

Innsjøer i Sør-Varanger
Reservoarer i Troms og Finnmark
Tårnelvvassdraget
Astetholea

Se Systematisk inndeling

Astetholea er en slekt av biller som tilhører den artsrike underfamilien Cerambycinae i familien trebukker (Cerambycidae).

Utseende 
Middelsstore, slanke, blanke trebukker. Antennene er litt lengre enn kroppen. Pronotum er rundet uten tenner på sidene. Dekkvingene er jevnbrede. Beina har litt fortykkede lår.

Utbredelse 
Slekten forekommer på New Zealand og Ny-Caledonia.

Systematisk inndeling 

Slektslisten følger . 

 Ordenen biller, Coleoptera Linnaeus, 1758
 Underordenen Polyphaga Emery, 1886
 Gruppen (infraorden) Cucujiformia Lameere, 1938
 Overfamilien Chrysomeloidea Latreille, 1802 (=Phytophaga)
 Familien trebukker, Cerambycidae Latreille, 1802
 Underfamilien tømmerbukker, Cerambycinae Latreille, 1802  
 Stammen Phlyctaenodini
 Slekten Astetholea Bates, 1874 
 Astetholea denticollis Fauvel, 1906
 Astetholea fulva Vives & Sudre, 2019
 Astetholea lepturoides Bates, 1876
 Astetholea opacicollis Fauvel, 1906
 Astetholea pauper Bates, 1874
 Astetholea picea (Montrouzier, 1861)
 Astetholea pulchra Vives & Sudre, 2019
 Astetholea varia Fauvel, 1906

Referanser

Kilder 
 Katalog med utbredelsesdata, Gamle verden 
 Cerambycidae of the World - Stenoderini
 BioLib - Stenoderini

Eksterne lenker 
 Bildegalleri
 
 

Cerambycinae
Dyr formelt beskrevet i 1874
Thoris

Se Systematisk inndeling

Thoris er en slekt av biller som tilhører den artsrike underfamilien Cerambycinae i familien trebukker (Cerambycidae).

Utseende 
Middelsstore, slanke, brune trebukker med hvite flekker på dekkvingene. Antennene er vanligvis omtrent så lange som kroppen. Pronotum er tønneformet. Dekkvingene er jevnbrede, med en liten tann i spissen. Beina er tynne og middels lange.

Levevis 
Larvene lever i død ved, mest av løvtrær.

Utbredelse 
Slekten er utbredt i Australia og Ny-Guinea.

Systematisk inndeling 

 Ordenen biller, Coleoptera Linnaeus, 1758
 Underordenen Polyphaga Emery, 1886
 Gruppen (infraorden) Cucujiformia Lameere, 1938
 Overfamilien Chrysomeloidea Latreille, 1802 (=Phytophaga)
 Familien trebukker, Cerambycidae Latreille, 1802
 Underfamilien tømmerbukker, Cerambycinae Latreille, 1802  
 Stammen Elaphidiini J. Thomson, 1864 eller Phoracanthini
 Slekten Thoris Pascoe, 1867
 Thoris acuta Gressitt, 1959 
 Thoris brandti Wang, 1994 
 Thoris eburifera Pascoe, 1867 
 Thoris gilesi Gressitt, 1959 
 Thoris octoguttata Wang, 1994 
 Thoris quinqueguttata Gressitt, 1959 
 Thoris septemguttata Blackburn, 1900 
 Thoris sexguttata Carter, 1929

Kilder 
 Liste over slektene
 Katalog med utbredelsesdata, amerikanske arter

Eksterne lenker 
 Bildegalleri
 
 

Cerambycinae
Dyr formelt beskrevet i 1867
Nyphasia

Se Systematisk inndeling

Nyphasia er en slekt av biller som tilhører den artsrike underfamilien Cerambycinae i familien trebukker (Cerambycidae).

Utseende 
Middelsstore, slanke, lyst rødbrune trebukker, dekkvingene kan være svarte. Antennene er noe lengre enn kroppen. Pronotum er tønneformet. Dekkvingene er jevnbrede, gjerne med en liten tann i spissen. Beina er tynne og middels lange, lårene på mellom- og bakbeina klubbeformede.

Levevis 
Larvene lever i død ved, mest av løvtrær.

Utbredelse 
Fem av artene lever i Sørøst-Asia, den sjette på Ny-Guinea.

Systematisk inndeling 

 Ordenen biller, Coleoptera Linnaeus, 1758
 Underordenen Polyphaga Emery, 1886
 Gruppen (infraorden) Cucujiformia Lameere, 1938
 Overfamilien Chrysomeloidea Latreille, 1802 (=Phytophaga)
 Familien trebukker, Cerambycidae Latreille, 1802
 Underfamilien tømmerbukker, Cerambycinae Latreille, 1802  
 Stammen Elaphidiini J. Thomson, 1864 eller Phoracanthini
 Slekten Nyphasia Pascoe, 1867
 Nyphasia apicalis Gahan, 1893
 Nyphasia fuscipennis Gahan, 1890
 Nyphasia maculata Brongniart, 1891
 Nyphasia pascoei Lacordaire, 1869
 Nyphasia pulchra Gressitt, 1951
 Nyphasia torrida Pascoe, 1867

Kilder 
 Liste over slektene
 Katalog med utbredelsesdata, amerikanske arter

Eksterne lenker 
 Bildegalleri
 
 

Cerambycinae
Dyr formelt beskrevet i 1867
Atharsus

Se Systematisk inndeling

Atharsus er en slekt av biller som tilhører den artsrike underfamilien Cerambycinae i familien trebukker (Cerambycidae). Slekten omfatter bare én kjent art.

Utseende 
En middelsstor, avlang, mursteinsrød trebukk, antenner, bein og dekkvingenes ytterste spiss er svarte. Antennene er tynne og noe lengre enn kroppen. Pronotum er tønneformet, litt bredere enn langt. Dekkvingene er jevnbrede, beina slanke.

Levevis 
Larvene lever i død ved, mest av løvtrær.

Utbredelse 
Arten er utbredt i Bolivia og den sentrale delen av Brasil.

Systematisk inndeling 

 Ordenen biller, Coleoptera Linnaeus, 1758
 Underordenen Polyphaga Emery, 1886
 Gruppen (infraorden) Cucujiformia Lameere, 1938
 Overfamilien Chrysomeloidea Latreille, 1802 (=Phytophaga)
 Familien trebukker, Cerambycidae Latreille, 1802
 Underfamilien tømmerbukker, Cerambycinae Latreille, 1802  
 Stammen Elaphidiini J. Thomson, 1864
 Slekten Atharsus Bates, 1867
 Atharsus nigricauda Bates, 1867

Kilder 
 Liste over slektene
 Katalog med utbredelsesdata, amerikanske arter

Eksterne lenker 
 Bildegalleri 
 
 

Cerambycinae
Dyr formelt beskrevet i 1867
Hersøya (Tromsø)

Hersøya er en øy i Tromsø kommune og ligger på yttersiden av Kvaløya og Sessøya. Navnet kommer trolig av et personnavn, for eksempel, Herdis, Herjulf eller kanskje Hergils.

Øya inngår i Håja-Røssholmen landskapsvernområde.

Historie 
Navnet på gården nevnes første gang i regnskapene 1521. Da var det 2 oppsittere på gården. Så har det bodd folk på Hersøya, fra og til. Det fortelles at det skal ha bodd folk på øya under den tiden da de store fiskeriene foregikk utenfor Kvaløya og Senja. Stedet skal da ha hatt 15 gammer hvor det bodde folk. Etter 1590 ble det dårligere med fisk og da flyttet mange fra øya.

Øya består av mye stein og det er ubetydelig med dyrkbar jord, derfor var beboerne avhengig av godt fiske. J. Solbjør fra Tromsø startet i 1911 fiskeforretning på Hersøya  nærmest som en prøvedrift. Driften var avhengig av at den mye drøftede storhavnen kunne bli av. Det var planer om en molo fra Bjørnøya og fram i sundet mot Hersøya. Sundet ville da bli en storhavn. Men de store kostnadene, og den stadig mer motoriserte fiskeflåten (som gjorde båtene mindre avhengig av nærheten til fiskefelten), gjorde at det ikke ble noe av moloen. Etter bare et par år ga Solbjør opp og flyttet fra plassen. 1953 ble Hersøya fraflyttet.

Referanser 

Øyer i Tromsø
Tidligere bosetninger i Troms og Finnmark
Bosetninger i Tromsø